*Tämä artikkeli käsittelee avaruusluotainta, kts. myös Akatsuki-luokka (1901), Akatsuki-luokka (1931), Akatsuki oli myös sotasaaliiksi saatu Sokol-luokan hävittäjä Rešitelnyi*

**Akatsuki**, tunnettu myös nimillä **Venus Climate Orbiter (VCO)** ja **Planet-C**, on japanilainen Venus-luotain. Se laukaistiin 20. toukokuuta 2010 H-IIA -raketilla Tanegashiman avaruuskeskuksesta Japanista. Joulukuussa 2010 aiottu Venuksen kiertoradalle asettuminen epäonnistui päämoottorin vian vuoksi. Luotain kuitenkin matkasi sellaisella radalla, että se saapui uudelleen Venuksen lähelle joulukuussa 2015, jolloin se saatiin asettumaan Venuksen kiertoradalle. Tällöin Akatsukista tuli Japanin ensimmäinen planeetta-satelliittiluotain.

Akatsukin massa on 520 kg. Tutkimuslaitteina luotaimella on kaasukehää havainnoivia instrumentteja, joilla pyritään ensisijaisesti havainnoimaan infrapuna-alueella Venuksen tulivuoritoimintaa sekä kaasukehän salamointia.

Lento
-----

Luotaimen oli tarkoitus asettua Venuksen kiertoradalle joulukuussa 2010, mutta ratamanööveri epäonnistui, kun luotaimen päämoottori toimi venttiilivian vuoksi vain 3 minuuttia aiotun 12 sijaan. Epäonnistumisen vuoksi Akatsuki lensi Venuksen ohi radalla jolla se osui uudestaan lähelle planeettaa joulukuussa 2015. Vaikka luotain joutui aiottua lähemmäksi Aurinkoa ja kärsi sen vuoksi ylikuumenemisesta, se on vikaantunutta päämoottoria lukuun ottamatta toimintakunnossa, ja suoritti 11. lokakuuta 2015 onnistuneen ratamuutoksen.

Akatsukin palatessa Venuksen lähelle joulukuussa 2015 JAXAn suunnitelmana oli käyttää ratamanööveriin päämoottorin sijaan luotaimen ohjausmoottoreita rikkinäisen päämoottorin sijaan. Lisäksi jos jarrutus ei ensimmäisillä ohjausmoottoreilla onnistuisi, voitaisiin luotain pyöräyttää ympäri käyttäen sen toisen puolen ohjausmoottoreita. 9. joulukuuta 2015 00:51 Suomen aikaa luotain saapui sopivalle kohdalle, ja ensimmäisiä ohjausmoottoreita käyttämällä Akatsuki saatiin asettumaan Venuksen kiertoradalle. Ratamanööveri onnistui ja luotain asettui soikealle radalle noin 440 000 km x 400 km ja kolme astetta kallelleen suhteessa päiväntasaajan. Kiertoaika on 13 Maan vuorokautta ja 14 tuntia.

### Radalla

Huhtikuussa 2016 tehdyn ratamanööverin jälkeen rata on kaukaisimmillaan noin 400 000 km ja lähimmillään noin 1000 km planeetan pilvistä. Kun Akatsuki aloitti havaintotoimintansa, se oli ainoa Venuksen radalla oleva luotain. Havainnoissaan Akatsuki keskittyy suunnitellusti kaasukehän havainnointiin viidellä kamerallaan. Yhdellä kameralla pyritään saamaan ensimmäistä kerta kuva Venuksen salamoista, kahdella infrapunakameralla kuvataan pilviä, ultraviolettikameralla kartoitetaan kaasukehän kaasuja ja yhdellä infrapunakameralla pyritään havaitsemaan aktiivisia tulivuoria.

Luotain
-------

Havaintolaitteita Akatsukissa on kuusi:

* 1 ultraviolettialueella, 2 infrapuna-alueella ja 1 näkyvän valon alueella toimivaa kameraa
* salamointia ja ilmahehkua tutkiva kamera
* luotaimen radiolähetintä hyväksi käyttävä koejärjestely.

Luotain pystyy kuvaamaan viidellä kamerallaan Venusta laajalla aallonpituusalueella ultravioletista infrapunasäteilyyn saakka. Venuksen tapauksessa ultraviolettihavainnot ovat erityisen tärkeitä, koska niiden avulla voidaan kartoittaa hyvin kaasukehää ja esimerkiksi siinä olevaa rikkidioksidia. Infrapunaisen avulla voidaan saada selville pilvikerroksen rakenteita sekä nähdä joissain tapauksissa jopa planeetan pinnalle saakka.

Lähteet
-------

1. 1 2  NASA - NSSDC - Spacecraft - Trajectory Details *NSSDC Master Catalog Search*.  Arkistoitu 22.12.2015. Viitattu 21.12.2015.
2. 1 2 3 4 5 6  Epäonninen Akatsuki on saapumassa jälleen Venukseen | Tiedetuubi *www.tiedetuubi.fi*.  Arkistoitu 27.11.2015. Viitattu 28.11.2015.
3. 1 2  Akatsuki onnistui Venukseen saapumisessa | Tiedetuubi *www.tiedetuubi.fi*.  Arkistoitu 8.12.2015. Viitattu 9.12.2015.
4. 1 2  Takaiskun kokenut japanilaisluotain yrittää taas Venuksen kiertoradalle *www.avaruus.fi*. Viitattu 30.11.2015.
5. ↑  Japanilaisluotain saapumassa Venukseen | Tiedetuubi *www.tiedetuubi.fi*.  Arkistoitu 9.12.2015. Viitattu 9.12.2015.
6. 1 2 3 4 5 6  Kaikki hyvin Venuksessa – japanilaisluotain lähetti kuvia | Tiedetuubi *www.tiedetuubi.fi*.  Arkistoitu 22.12.2015. Viitattu 14.12.2015.
7. 1 2 3 4  Japanilaisluotain aloitti havainto-ohjelman Venuksessa *www.avaruus.fi*. Viitattu 19.5.2016.
8. ↑  Stephen Clark: Japanese orbiter officially begins science mission at Venus – Spaceflight Now *spaceflightnow.com*. Viitattu 19.5.2016.